Evalvacija uporabe Uredbe (EU, EURATOM) št. 883/2013 Evropskega parlamenta in Sveta z dne 11. septembra 2013 o preiskavah, ki jih izvaja Evropski urad za boj proti goljufijam (OLAF), ter razveljavitvi Uredbe (ES) št. 1073/1999 Evropskega parlamenta in Sveta in Uredbe Sveta (Euratom) št. 1074/1999

1Uvod

Evropska komisija izvaja ambiciozen program za okrepitev zaščite finančnih interesov Unije, pri čemer so bili v letu 2017 doseženi pomembni mejniki. Parlament in Svet sta julija sprejela direktivo o boju proti goljufijam, ki škodijo finančnim interesom Unije, z uporabo kazenskega prava („direktiva o zaščiti finančnih interesov“). Poleg tega se pričakuje, da bo Svet v okrepljenem sodelovanju med 20 državami članicami kmalu sprejel uredbo o ustanovitvi Evropskega javnega tožilstva („EJT“).

Ti ukrepi dopolnjujejo institucionalno in pravno okolje za zaščito proračuna Unije, ki se danes na ravni EU opira na delo Evropskega urada za boj proti goljufijam („urad OLAF“), Evropskega računskega sodišča ter drugih institucij, organov, uradov in agencij Unije, na ravni držav članic pa na delo različnih nacionalnih upravnih in sodnih organov. Vsi navedeni subjekti izvajajo ukrepe, potrebne za zaščito proračuna Unije v skladu z obveznostmi, ki izhajajo iz člena 325 PDEU. Komisija je urad OLAF ustanovila leta 1999 za izvajanje upravnih preiskav za boj proti goljufijam, korupciji in drugim nezakonitim dejanjem, ki vplivajo na finančne interese EU, in za pomoč državam članicam v boju proti goljufijam .

Vsi ti elementi so pomembni v okviru prizadevanj Unije za naslednji večletni finančni okvir. Komisija trenutno izvaja razmislek o tem, kakšen proračun potrebuje Evropa v prihodnosti. Učinkovita in ustrezna poraba proračuna Unije je ključni element za vzpostavitev zaupanja državljanov EU ter okrepitev trdnosti in dodane vrednosti evropskega projekta. Goljufije in korupcija zmanjšujejo sredstva, ki so na voljo v korist državljanom EU, in so lahko vir drugih kriminalnih dejavnosti, kot so terorizem in organizirani kriminal, zato se je treba proti njim boriti odločno in učinkovito. Končni cilj je doseči enakovredno in visoko raven zaščite proračuna EU na celotnem ozemlju EU.

V zvezi s tem so v tem poročilu predstavljeni rezultati evalvacije uporabe Uredbe št. 883/2013 o preiskavah, ki jih izvaja Evropski urad za boj proti goljufijam (v nadaljnjem besedilu: Uredba), ki je določena v skladu s členom 19 navedene uredbe. Poročilo poleg tega opredeljuje možnosti, kako po potrebi prilagoditi in okrepiti pravni okvir za preiskave urada OLAF z ozirom na predvideno sprejetje uredbe Sveta o ustanovitvi Evropskega javnega tožilstva in glede na glavne ugotovitve vrednotenja.

Poročilu je priloženo mnenje nadzornega odbora OLAF o uporabi Uredbe, sprejeto v skladu s členom 19 Uredbe. Evalvacijsko poročilo Komisije in mnenje odbora sta neodvisna dokumenta, ki sta bila pripravljena vzporedno.

2Evalvacija Uredbe št. 883/2013

Evalvacija se je osredotočala na štiri ključna področja: uspešnost, učinkovitost, usklajenost in ustreznost. Dodana vrednost EU ni bila zajeta v evalvacijo, saj urad OLAF zagotavlja zaščito finančnih interesov EU, in sicer v okviru členov 317 in 325 PDEU, tako da izvaja posebne naloge na ravni EU, ki jih ni mogoče izvesti na nacionalni ravni. Obravnavali so se tudi vidiki v zvezi z obeti uresničevanja ciljev Uredbe, in sicer tudi v okviru razvijajočih se politik boja proti goljufijam in trendov pri goljufijah.

Evalvacija temelji na obsežnem posvetovanju z velikim številom zainteresiranih strani. Urad OLAF je kot del postopka eavalvacije 1. in 2. marca 2017 organiziral konferenco o evalvaciji Uredbe , na kateri je sodelovalo skoraj 250 udeležencev iz služb za usklajevanje boja proti goljufijam v državah članicah, upravnih organov držav članic za upravljanje sredstev EU, organov kazenskega pregona, tožilstva in sodstva, institucij, organov, uradov in agencij ter mednarodnih organizacij, akademskih krogov in nevladnih organizacij. Posvetovanja s temi skupinami zainteresiranih strani in uslužbenci urada OLAF so potekala tudi prek razgovorov in raziskav.

Evalvacija je zajemala časovno obdobje od 1. oktobra 2013 (ko je Uredba začela veljati) do decembra 2016.

Podrobne ugotovitve evalvacije in uporabljena metodologija so opisane v delovnem dokumentu služb Komisije, ki je priložen temu poročilu. Delovni dokument služb je bil pripravljen na podlagi študije, ki jo je opravil zunanji izvajalec.

3Glavne ugotovitve evalvacije

Uredba št. 883/2013 je osrednji temeljpravnega okvira, ki ureja pristojnosti urada OLAF za izvajanje upravnih preiskav glede goljufij, korupcije in drugih nezakonitih dejavnosti, ki škodijo finančnim interesom EU. Uredba je bila sprejeta po obsežnih medinstitucionalnih razpravah in nadomešča dve uredbi iz leta 1999, da bi:

-izboljšala uspešnost, učinkovitost in odgovornost urada OLAF, hkrati pa zaščitila njegovo neodvisnost;

-okrepila procesna jamstva in temeljne pravice oseb, ki so predmet preiskave;

-okrepila sodelovanje z državami članicami, institucijami, organi, uradi in agencijami EU, tretjimi državami in mednarodnimi organizacijami ter

-okrepila upravljanje urada OLAF.

Evalvacija je pokazala, da so se ti posebni cilji v preteklosti izkazali za ustrezne, in to še vedno so, pri doseganju najpomembnejšega cilja zaščite finančnih interesov Unije. OLAF v ta namen izvaja posebne naloge na ravni EU, ki jih ne bi bilo mogoče izvesti samo na nacionalni ravni. Dodana vrednost preiskav urada OLAF je bila potrjena med posvetovanjem z zainteresiranimi stranmi na nacionalni ravni in na ravni Unije. Evalvacija je potrdila tudi nadaljnjo ustreznost teh ciljev v okviru ustanovitve Evropskega javnega tožilstva.

Uredba uradu OLAF omogoča, da izpolnjuje svoj mandat z oprijemljivimi rezultati. Evalvacija je pokazala, da se je zaradi več konkretnih določb Uredbe omogočilo še uspešnejše izvajanje preiskav. Z uvedbo določb, ki omogočajo strukturirano sodelovanje, sta se okrepila sodelovanje in izmenjava informacij med uradom OLAF in njegovimi partnerji. Ustanovitev služb za usklajevanje boja proti goljufijam v državah članicah je bila, na primer, opredeljena kot pomemben korak h krepitvi povezav med uradom OLAF in državami članicami.